# Vodič

[primer aplikacije: *http://www.enjoynovisad.com*]

## Struktura aplikacije

Aplikacija se bavi skladištenjem i upravljanjem informacijama o aktuelnim dešavanjima u gradu. Svako dešavanje pripada tačno određenoj grupi, tj. kategoriji dešavanja, a svaka grupa može da sadrži više dešavanja. Isto tako, jedna grupa može da sadrži više podgrupa, dok jedna podgrupa može da pripada samo jednoj grupi. Za svaku grupu i podgrupu se čuva naziv i ne može se desiti da postoje dve ili više grupa ili podgrupa sa istim nazivom.

## Registracija korisnika

Postoje dve grupe korisnika: korisnici koji postavljaju informacije o dešavanjima i korisnici koji pregledaju listu aktuelnih dešavanja. Za prvu grupu korisnika, registracija je uvek obavezna, dok je za drugu obavezna samo ukoliko korisnik želi da rezerviše kartu za određeni događaj. Prilikom registracije korisnik mora da unese svoje ime, prezime, email adresu i željenu lozinku koju će koristiti prilikom pristupanja svom nalogu. Email adresa jedinstveno identifikuje korisnika aplikacije, što znači da ne mogu da postoje dva ili više korisnika sa istom email adresom.

Opcioni podaci koje korisnik može da unese prilikom registracije su fotografija koja će se prikazivati pored imena i prezimena, kontakt podaci, kao što su adresa, grad i država prebivališta, broj telefona, URL adrese svojih profila na nekim od najpopularnijih socijalnih mreža kao što su *Twitter*, *Facebook*, *Google+*, *LinkedIn* i tako dalje.

## Prijavljivanje registrovanih korisnika u sistem

Registrovani korisnici aplikacije pristupaju svom nalogu unosom svoje email adrese i lozinke. Nakon uspešnog pristupanja svom nalogu, korisnici mogu da:

1. izmene svaki od podataka koji su uneli prilikom registracije;
2. unesu podatke o novom dešavanju;
3. izmene podatke o dešavanjima koje su prethodno postavili, kao i da ih u potpunosti uklone sa liste aktuelnih dešavanja.
4. rezervišu jedno ili više mesta za određeno dešavanje;
5. komentarišu i ocenjuju dešavanja.

## Unos podataka o novom dešavanju

Jedan korisnik može da unese podatke o više dešavanja, dok je jedno dešavanje vezano samo za jednog korisnika. Prilikom unosa podataka o novom dešavanju, korisnik mora da izabere grupu kojoj dešavanje pripada, da unese naslov i tekst koji opisuju dešavanje i da izabere lokaciju dešavanja. Jedno dešavanje može da bude vezano za više lokacija. Lokaciju korisnik bira iz predefinisane liste, a za svaku lokaciju se čuva naziv, kratak opis, adresa, grad, email i veb adresa i broj kontakt telefona. Prilikom izbora lokacije, korisnik definiše i datum i vreme dešavanja, cenu ulaznice i broj mesta, tj. karata.

Korisnik može da pridruži više tagova svojim dešavanjima, a jedan tag može da bude pridružen uz više dešavanja. Tagovi predstavljaju specifičnije odrednice na čega se dešavanje odnosi. Recimo, jedno dešavanje može da pripada kategoriji *Muzička dešavanja*, a da mu budu pridruženi tagovi *rock svirka*, *karaoke veče*, i tome slično.

## Modifikovanje/brisanje postavljenih dešavanja

Korisnicima je neophodno omogućiti brz i jednostavan pristup svim dešavanjima koje su prethodno postavili. Pružiti mogućnost korisniku da izabere jedno dešavanje i da izmeni sve podatke o njemu, kao i da ga u potpunosti ukloni sa liste aktuelnih dešavanja. U slučaju da korisnik izbriše dešavanje, aplikacija mora automatski da izbriše i sve rezervacije korisnika, kao i sve komentare i ocene vezane za dešavanje.

## Rezervacija karata

Svaki registrovani korisnik može da rezerviše jednu ili više karata za određeno dešavanje na određenoj lokaciji. Aplikacija mora da proveri da li još uvek postoji slobodnih karata za rezervaciju, kao i da li je korisnik uneo svoje kontakt podatke. Ukoliko korisnik nije uneo kontakt podatke aplikacija mora da privremeno zaustavi obradu rezervacije i da omogući korisniku da unese svoje kontakt podatke. Nakon što korisnik unese kontakt podatke, rezervacija se potvrđuje i korisnik više ne može da je menja. Prilikom potvrde rezervacije, aplikacija mora da sačuva tačno vreme i datum rezervisanja.

## Dodavanje/ažuriranje komentara i ocena o dešavanjima

Svaki registrovani korisnik može da dodaje komentare o bilo kojem dešavanju, uključujući i ona koje je sam postavio. Prilikom dodavanja komentara, korisnik unosi proizvoljan tekst, a može i da oceni dešavanje, tako što izabere jednu od ponuđenih ocena. Jedno dešavanje korisnik može da oceni samo jednom, a da ga komentariše neograničen broj puta. Korisnik u svakom trenutku može da menja svoje prethodne komentare, kao i da ih potpuno izbriše.

Korisnik koji je postavio podatke o dešavanju, može da briše komentare drugih korisnika na to dešavanje, ali ne može da ih modifikuje.